Kohtusin täna Tallinnas Eesti Vigastatud Sõjameeste Ühingu liikmega. Tegemist on iseseisvas Eestis loodud  organisatsiooniga, mis Eesti taasiseseisvumise järel oma tegevuse taastas ning mis koondab sõdades vigastada saanud Eesti sõdureid. Tänu headele eestvedajatele on organisatsioon suutnud korda teha endale Tallinna keskuses kuuluva kinnisvara, võidelnud endale tagasi paguluses vigastatud sõjameestele kuulunud raha ning teinud head koostööd Eesti riigiga. See on võimaldanud organisatsioonil vigastatud sõjameestele toetusi maksta ning neid ja nende omakseid muul viisil toetada. Probleem on paraku selles, et noorimad  organisatsiooni vedajatest on juba 80 aastat vana. Organisatsiooni kuulub ka kümmekond Iraagis, Afganistanis jm. vigastatud nooremat sõjameest, tegelikult ulatub nende hulk aga mitmekümneni. Nii annaksingi oma ajaveebi kaudu edasi Vigastatud Sõjameeste Ühingu mure - teenistuses vigastada saanud Eesti sõjamehed, võtke Ühinguga ühendust. Loodetavasti ei kujune selle liikmete arv enam kunagi suureks, kuid tänapäeva maailm on kahjuks sedavõrd rahutu koht, et Eesti eest seistes vigastada saanud meeste arv kahjuks nulliks  ilmselt kunagi ei kujune. Vigastatud Sõjameeste Ühing on just selliste meeste jaoks loodud. Kui ei suuda ühingu kontakte ise leida, siis andke minu ajaveebile teada, olen valmis kontakte vahendama.